
Innledning/bakgrunn

Aagedalutvalget ble oppnevnt av Universitets- og høgskolerådet den 3.9.2008. Mandatet var:
Utvalget skal 

· Utarbeide forslag til en overordnet strategi for utvikling og bruk av fellesadministrative systemer i UH-sektoren. Som en del av den overordnede strategi må prosjektet vurdere mer spesifikke delstrategier på enkeltområder, eks sikkerhet, teknologisk plattform osv. Strategien må også ivareta integrasjonsaspektet og peke på hvilke krav det bør stilles til systemene for at de skal kunne fungere i samspill. 
· Utarbeide en oversikt over aktuelle områder for fellesløsninger og vurdere potensialet i disse, og eventuelt gi begrunnede råd om hvilke delprosjekt som bør iverksettes. Som en del av denne gjennomgangen skal prosjektet kartlegge eksisterende samarbeid om fellesadministrative systemer i sektoren, vurdere status og utviklingspotensialet i disse. 
· Foreslå en organisasjonsmodell for fellestiltak som har forankring i sektoren. Modellen må sikre nødvendig handlekraft for å gjennomføre et fellestiltak i sektoren. Som del av denne organiseringen vurderes spesielt rollefordeling og forankring i forhold til Kunnskapsdepartementet og UNINETT/UNINETT FAS. 
· Gi uttalelser underveis om løpende eller nye fellesprosjekt og eventuelt fungere som styringsgruppe for slike prosjekter.” 
Utvalget valgte tidlig i sin funksjonstid å konkretisere deler av mandatet gjennom følgende tillegg: 

”Det kreves at utvalget gjennomfører en kartlegging av nå-situasjonen på systemsiden for de administrative systemene og ut fra dette vurderer hvilke systemområder som er aktuelle for samarbeid, utviklingsbehov og hvordan samarbeid eventuelt bør organiseres. Gruppen må spesielt kunne definere hvordan samspill mellom systemene bør foregå. I tillegg skal gruppen kunne foreslå en ”manual” for hvordan systemene bør implementeres på den enkelte institusjon, og hvordan man best kan ta i bruk nye felles administrative systemer som fellestiltak for flere institusjoner i UH-sektoren.” 
Utvalgets medlemmer 

Tor A. Aagedal, Universitetsdirektør ved UiA (Leder) 

Arne Laukholm, IS-direktør ved UiO

Cecilie Ohm, Seniorrådgiver ved UiB

Mari Pran, Økonomisjef ved NMH

Magne Rasch, Plan- og utviklingsdirektør ved HiBo

OBSERVATØRER 

Alf  Hansen, Daglig leder ved UNINETT FAS
Arne Lunde, Avdelingsdirektør ved Kunnskapsdepartementet

Sigrid Tollefsen, Seniorrådgiver ved UHR

SEKRETARIATET 

Bjørn-Are Lyngstad, Prosjektleder ved UNINETT FAS

Lars Nesland, Senioringeniør ved UiA

Tidsplan for utvalgets arbeid

Uvalget hadde sitt første møte den 7. november 2007, og avga sin innstilling den 5. februar 2009.
Hovedproblemstillinger
De problemstillingene som har hatt størst oppmerksomhet i utvalgets arbeid, har vært:
Skaffe oversikt over status i sektoren. 

Som en del av dette arbeidet er det gjort en spørreundersøkelse over bla. brukertilfredshet med eksisterende systemer og planer for innføring av nye IS-systemer. Videre har integrasjonsutfordringene blitt kartlagt, og behovene for datautveksling med andre offentlige instanser systematisert. Det er også innhentet informasjon om status og planer fra de øvrige nordiske landene.

Felles strategi for administrative systemer

De viktigste temaene på dette området har vært samspill mellom IS-systemer og virksomhetsprosesser, nasjonale føringer for en IT-strategi, vurdering av behovet for en felles IT-arkitektur, en diskusjon om generaliserbare krav til løsningene og en drøfting av problemstillingene rundt valg mellom kommersielle systemer, fri kildekodesystemer eller egenutvikling .
Driftsløsninger 

De driftsløsningene som har vært diskutert, er institusjonsvis drift, felles drift ved USIT, felles drift ved SSØ/Ergo og felles statlig drift ut over UH-sektoren. I tillegg representerer systemene for læringsadministrasjon et spesialtilfelle, idet tjenestene produseres av USIT men markedsføres av den enkelte systemleverandøren. 

For det meste av høyskolesektoren er institusjonvis drift vurdert som uhensiktsmessig. For de største universitetene er dette derimot en løsning som kan forsvares fordi det bidrar til driftsmessig fleksibilitet  sammen med enklere forvaltning av grensesnittene mellom systemene.  Fellesstatlig drift blir møtt med betydelig skepsis i utvalget, ikke minst med basis i erfaringene med SSØ/Ergo.  Ett, eventuelt to driftsentre som dekker sektorspesifkke løsninger slik USIT leverer nå, blir vurdert som en velegnet løsning for de fleste av de store systemene (økonomi, arkiv, studentsystem, forskningsdatabase, museumsapplikasjoner mv.)
Sikkerhet og identitetsforvaltning

Sikkerhetsproblematikk har bare vært summarisk diskutert. Derimot har det vært viet mye oppmerksomhet til identitetsforvaltning. Dette oppfattes som et problem i sektoren, fordi datakvaliteten i kildesystemene er for dårlig og fordi det hefter betydelige mangler ved en del av de brukeradministrative systemene som er i bruk.  Utvalget mener at en del av problemene vil bli ivaretatt ved å tildele en overordnet rolle på dette området til UNINETT. Ytterligere sentralisering av drift vil være et annet bidrag. Dagens situasjon er ikke tilfredsstillende.
Felles elektronisk ID som en overordnet målsetting har støtte i utvalget, mens Feide som en del av en framtidig løsning har vært viet liten oppmerksomhet.
Forvaltning og styring

Hvilke områder er egnet for felles forvaltning og styring

Det skilles her mellom tre kategorier. 

Kategori 1 er systemer som er virksomhetskritiske og der det er tilstrekkelig gode tilbud tilgjengelig på det kommersielle markedet. Økonomisystem, system for elektronisk saksbehandling og lønns- og personalsystem er de viktigste systemene innenfor kategori 1.  Disse systemene vurderes som velegnet for felles forvaltning og drift, og det kan være aktuelt å hente driftstjenestene utenfor sektoren.
Kategori 2 er systemer som er virksomhetskritiske og spesifikke for sektoren. De tre viktigste systemene i denne kategorien er FS, Frida og Samordna opptak. Dagens BIBSYS faller inn i denne kategorien, men utvalget er i tvil om neste generasjons biblioteksystem for sektoren vil gjøre det. Det kan tenkes å bli et ferdigsystem som ikke er sektorspesifikt. Her er felles forvaltning og drift det eneste aktuelle alternativet for alle andre enn de største institusjonene.

Kategori 3 er en rekke systemer som ikke er like virksomhetskritiske, men hvor det er vesentlige kostnads- og synergieffekter ved å samordne seg i sektoren. Dette gjelder blant annet de fleste andre administrative systemer.  Plassering av forvaltnings- og drift for disse systemene må gjøres ut fra en hensiktsmessighetsvurdering for hvert system og hver institusjon.
Hvem skal eie fellesapplikasjoner

Det har vært brukt mye tid på å diskutere eierskapsproblematikk, og utvalget s medlemmer har forskjellig syn på dette. Hovedproblemstillingen er hvordan eierskapet skal ligge for fellessystemer som er utviklet i sektoren, eller der det er gjort omfattende sektorspesifikke tilpasninger. En del av utvalget  har ønsket å etablere en egen enhet under UHR med det spesifikke formålet å forvalte eierskapet av FS, Frida, Samordna opptak og eventuelle framtidige fellesapplikasjoner innenfor brukeradministrasjon mv.  Andre deler av utvalget ser den nåværende strukturen, der eierskapet ikke er klart plassert, som tilstrekkelig god. Å legge eierskapet til UNINETT FAS har også vært diskutert. Dette har, ikke overraskende, sterk støtte fra UNINETT.  Det kan likevel se ut som om utvalget kan enes om en løsning der det opprettes en enhet for å ivareta dette hensynet ved et av de tre store universitetene med hjemmel i Universitets og høgskolelovens §1.4. Denne enheten vil i så fall ha et styre som er oppnevnt av KD.

Hvordan skal styringsstrukturen se ut

Etter en diskusjon om forskjellige alternativer har utvalget nådd enighet om at det bør opprettes en overordnet enhet for forvaltning av de viktigste fellessystemene. Oppgavene til denne enheten vil i hovedsak være:
· Etablere en overordnet strategi for de administrative hovedsystemene (kategori 1 og 2)
· Etablere en overordnet, felles systemarkitektur. 

· Etablere og vedlikeholde definisjoner av felles metadata.

En del av utvalget ønsker også at denne enheten skal ha bestilleransvar på vegne av sektoren.

Hvordan systemeieransvaret skal forvaltes og hvor det skal plasseres, er ikke behandlet godt nok i innstillingen.
Hovedkonklusjoner

Utvalget har ikke noen reell enighet på alle punkter. Uenigheten, som ikke er alvorlig nok til å gi seg utslag i dissenser, går blant annet på hvor omfattende styring det nye styringsorganet skal ha. Mindretallet, som er de to universitetsrepresentantene, ønsker et lite organ med anvar for en overordnet samordning og med en betydelig grad av selvråderett hos de store institusjonene. Dette mindretallet er opptatt av at dette styringsorganet ikke gis et ansvar som er større enn hva det vil tilstås ressurser til å håndtere. Det er satt en tentativ ramme for størrelsen på ca 3 årsverk. Det gir etter mindretallets oppfatning sterke føringer på hvor omfattende oppgaver som kan legges hit. Mindretallet er derfor opptatt av at blant annet bestilleransvaret forvaltes av institusjonene og av UNINETT FAS. Det er også opptatt av at de store institusjonene gis betydelig handlingsrom i forhold til arkitektur og i ved valg av kjernesystemer. Begrunnelsen for dette er den nærhet de lokale IT-sentrene har til institusjonens behov, og at dette vil gi en tryggere forankring av IT-løsningene opp mot institusjonens overordnede mål. Anbefalingene er derfor et kompromiss, men et kompromiss alle representantene kan leve med. 
Anbefalingene er:

1. KD må opptre på et overordnet strategisk nivå og understøtte den valgte forvaltnings- og styringsmodellen gjennom dialog og samspill. For å sikre tilstrekkelig autoritet og avklaring, må KD, etter innspill, kunne fastsette enkelte standarder på områder hvor entydighet er viktig. KD vil også stille krav der det er felles statlige retningslinjer som gjelder sektoren.
KD bør også i enkelte tilfeller videreføre tidligere praksis med å være økonomisk og forvaltningsmessig pådriver for fellessystemer.

2. UHR bør understøtte og bidra til å utvikle forståelsen og viktigheten ved samarbeid om bruk av IT i UH-sektoren.

3. Den enkelte UH-institusjon må vektlegge en mer strategisk styring og forvaltning av egen IT-utvikling. En ytterligere tjenesteorientert bruk av IT er viktig, samtidig som man må vektlegge arkitekturarbeid og profesjonalisering av egen organisasjon i bruk av IT.

4. De enkelte UH-institusjoner må vektlegge et åpent og forpliktende samarbeid med andre institusjoner i sektoren. Utvikling og bruk av administrative IT-systemer må være en samarbeids- og ikke en konkurransearena mellom institusjonene.

5. UNINETT må fortsette å videreutvikle sin rolle som infrastrukturbygger for UH-sektoren.

6. Den kompetanse som er utviklet i UNINETT FAS knyttet til utredning, innføring og forvaltning av fellessystemer bør videreføres og videreutvikles som prosjektorganisasjon.

7. UNINETT og UNINETT FAS må ta et særskilt ansvar for å støtte de mindre institusjonene.

8. Den kompetanse som finnes på de største institusjonene knyttet til forvaltning og drift av administrative systemer bør brukes som en ressurs.

9. Som sentral del av en forvaltings- og styringsmodell er det behov for et overordnet organ som kan utvikle, beslutte og forvalte felles strategier, være oppdragsgiver og pådriver overfor institusjonene, samt bindeledd ovenfor nasjonale myndigheter. 
Med bakgrunn i disse prinsippene, vil utvalget anbefale følgende tiltak:
· Det anbefales fortsatt satsing på felles administrative IT-løsninger med sentral drift. Dette er basert på tidligere erfaringer i sektoren, på spørreundersøkelsen, på de signalene som kommer fra Kunnskapsdepartementet og på de føringene som gis gjennom statlig IT-politikk.


· Det er behov for å skape en mer forpliktende samordning i sektoren. Etter utvalgets mening er det helt essensielt for en god styrings- og forvaltningsstruktur at det etableres et organ med ansvar for å ivareta den strategiske delen av kundesiden og ansvar for felles strategi og IT-arkitektur. 
I rapporten er dette organet betegnet med sin arbeidstittel ”UHIS”, Universitetenes og Høgskolenes InformasjonsSystemer. UHIS forutsettes å være et lite organ som i begrenset grad går inn i den operative forvaltningen av de enkelte systemene.

Dersom sektoren selv ikke etablerer et slikt overordnet organ, er det sannsynlig at sektoren vil bli ”pådyttet” en sterkere overordnet statlig styring på IT-området. Dette kan bety mer sentral styring og mindre autonomi for sektoren. 


· Det anbefales et klarere skille mellom kundesiden og leverandørsiden for internt utviklede systemer. 


· Det må utvikles en felles IT-arkitektur for sektoren.


· Det må bygges løsninger for integrasjon mellom IT-systemene på en mer helhetlig måte gjennom etablering av en integrasjonsplattform.


· Det må raskt tas tak i noen akutte problemstillinger, som for eksempel forvaltning av fødselsnummer, ekte og syntetiske (egengenererte).


· Det må etableres et godt samarbeid mellom institusjonene, UHIS, KD og statsforvaltningens overordnede organ ”Direktoratet for forvaltning og IKT” (DIFI).

Utvalget gir også anbefalinger om videre arbeid og utredninger i sektoren.

Utvalget har ikke gjort noe med mandatets punkt om forslag til”manual” for hvordan systemene bør implementeres på den enkelte institusjon, og hvordan man best kan ta i bruk nye felles administrative systemer som fellestiltak for flere institusjoner i UH-sektoren. Dette er ting sektoren trenger, og det vil være naturlig å overlate den oppgaven til det nyopprettede organet – UHIS – hvis anbefalingene tas til følge.

